একাধিক কারণে এই সিরিজটি অমূল্য। মুক্তাঙ্গন এর আলোচনায় আগেও যে বিষয়টি উঠে এসেছে এবং অনেকেই যে বিষয়টির সাথে একমত হয়েছেন তা হল – বাংলাদেশের ইতিহাসের সম্ভবত সবচাইতে তাৎপর্যপূর্ণ সময় হল ১৯৭৫ সাল। বিশেষ করে বছরটির দ্বিতীয়ার্ধের গুরুত্বের কথা তো বলাই বাহুল্য। কারণ, এই সময়টিতে যা কিছু ঘটেছে এবং যে কারণে ঘটেছে এবং সে সব ঘটনায় মূল পাত্রপাত্রীদের ভূমিকা কি ছিল তার ওপর ভিত্তি করে বাংলাদেশের পরবর্তী দশকগুলোর রাজনৈতিক পটভূমি গড়ে উঠেছে। কর্নেল তাহের, তাঁর জীবন, সাংগঠনিক কর্মকান্ড এবং প্রহসন-বিচারের মাধ্যমে তার মৃত্যু – সব এই সময়ের ইতিহাসের সাথে অঙ্গাঙ্গিভাবে জড়িয়ে আছে। এই সময়টুকু নিয়ে মিথ্যাচার যেমন হয়েছে, তেমনি চলেছে লাগাতার প্রোপাগান্ডা। এসব কিছুর ভীড়ে প্রকৃত সত্যানুসন্ধান পরবর্তী প্রজন্মগুলোর জন্য উত্তরোত্তর কঠিন হয়ে উঠেছে। অথচ এই সময়টুকুর সঠিক মূল্যায়ন জরুরী, এখন আরও বেশী আগের যে কোন সময়ের তুলনায়।